ايزاك سينجر

ايزاك باشيفيس سينجر ( Isaac Bashevis Singer; ييدى ) (رادزمين، بولاندا، 14 يوليه 1904 - ميامي، امريكا 24 يوليه 1991) كان روائى و قصصى و كاتب مقالات ييدى كبير اتولد فى بولاندا وهاجر على امريكا. من اكبر ادبا اللغه الييدى. وصف فى رواياته و قصصه الساخره الفكاهيه المليانه بالحكمه عيشة اليهود فى بولاندا و امريكا، لكن شخصياته ومواضيعه بشريه عالميه. اخد جايزة نوبل فى الادب سنة 1978.

 نشاته 

اتولد سينجر فى بولاندا فى عيلة فيها حاخامات كتار و كان أبوه وجده حاخامات. اخد تعليم يهودى تقليدى فى مدرسة الحاخامات فى وارسو (Warsaw Rabbinical Seminary) مع اخوه الكبير "اسرائيل جوشوا" عشان يبقى حاخام، بس فضل انه يكون كاتب.

بعد ما نشر اول رواياته " الشيطان فى جوريى " سنة 1935 هرب هو و أخوه على امريكا بعد ما اتوقعوا ان هتلر و المانيا النازيه حايهاجموا بولاندا ويحتلوها زى ماحصل فعل بعد ما هربوا.

بعد ما استقروا فى نيو يورك سينجر اشتغل فى جورنال ييدى اسمه "ديلى فوروارد" - Daily Forward - و كتب مقالات كان بيمضيها بالاسم المستعار " وارشوفسكى ". وكتب قصص كان معظمها باليديش . فى سنة 1943 اخد الجنسيه الامريكيه.

 من مؤلفاته 

سينجر اشتهر جداً وبقاله جمهور ومعجبين. كات عادته انه يكتب باليديش و بعد كده يشرف بدقه على الترجمه للانجليزى. من اهم رواياته: "عيلة موسكات" ( 1950)، و ساحر لوبلين (1960)، و "العبد" (1962)، و "بيت المزرعه" (1967)، و "المزرعه" (1969)، و "اعداء، قصة حب" (1972). و من اشهر قصصه القصيره: "جيمبل الأحمق" (1957)، و "سبينوزا شارع السوق" (1961)، و "يوم جمعه قصير" (1964)، و "جلسة تحضير الأرواح" (1968).

سينجر زى الاديب الييدى الروسى شالوم اليخيم كتب كمان قصص للاطفال من اشهرها "سخيمل راح وارسو".

فى سنة 1966 كتب سينجر قصة طفولته وذكرياته فى وارسو فى كتاب "فى بيت ابي".

رواية "عيلة موسكات" - The Family Moskat - روايه طويله بتعتبر من أهم الروايات اللى كتبها سينجر و اول ما اتنشرت خدت جايزة لويس لاميد الادبيه - Louis Lamed Prize - و اتوصفت بانها "روايه ملحمية عن يهود شرق اوروبا فى القرن العشرين". فى الروايه دى وصف سينجر عيشة اليهود فى وارسو من بداية القرن العشرين لغاية الحرب العالميه التانيه وغزو النازى لبولاندا. والروايه مليانه شخصيات و احداث.The Family Moskat

رواية "ساحر لوبلين" - The Magician of Lublin - برضه بتعتبر من أهم روايات سينجر الطويله ودى بتدور احداثها فى بولندا فى أواخر القرن التسعتاشر وبتناقش صراع الانسان ضد الشر.The Magician of Lublin

فى سنة 1978 اخد جايزة نوبل فى الادب.

 فهرست وملحوظات 

 مصادر 
 Benet, W.R.: The Reader Encyclopedia, J. W. Arrowsmith, Bristol 1977
 Isaac Bashevis Singer, in: The Scence and other stories, Penguin Books, Middlesex 1979
 Isaac Bashevis Singer, in: The Magician of Lublin, Noonday Press, New York 1966
 Isaac Bashevis Singer, in: The Family Moskat, Noonday Press, New York 1966
 The New Encyclopædia Britannica, Micropædia,H.H. Berton Publisher,1973-1974

تصنيف:مواليد 1902
تصنيف:كتاب يهود امريكان
تصنيف:كتاب بولانديين
تصنيف:ييدى
تصنيف:ادب يهودى
تصنيف:يهود امريكان
تصنيف:واخدين جايزة نوبل
تصنيف:وفيات 1991
تصنيف:كتاب يهود
تصنيف:روائيين
تصنيف:واخدين جايزة نوبل فى الادب
تصنيف:امريكان واخدين جايزة نوبل فى الادب